**Vedtægter**

**for**

**Vejstrup Forsamlingshus**

**§1 Navn**

Foreningens navn er ”Vejstrup Forsamlingshus”

**§2 Foreningens formål**

* At varetage sociale, kulturelle og samfundsmæssige interesser i Vejstrup by og omegn.
* At drive og vedligeholde Vejstrup Forsamlingshus.
* At være samarbejdende led mellem byrådet og borgerne i området.

**§3 Medlemskab**

Enhver myndig kan mod betaling af kontingent blive medlem af foreningen.

Kontingentets størrelse fastsættes af bestyrelsen.

Kontingentet opkræves inden udgangen af september måned.

**§4 Generalforsamlingen**

Generalforsamlingen er foreningens øverste myndighed.

Den ordinære generalforsamling afholdes hvert år inden udgangen af februar, og skal af bestyrelsen bekendtgøres via relevante medier mindst 14 dage før afholdelse.

Hvor ikke andet er bestemt, er dagsordenen:

* Valg af dirigent og referent
* Aflæggelse af beretning
* Fremlæggelse af regnskab
* Indkomne forslag
* Valg af bestyrelsesmedlemmer og 2 suppleanter
* Valg af 2 revisorer og suppleant
* Eventuelt

Forslag, der ønskes behandlet på generalforsamlingen, fremsendes skriftligt til formanden senest 1 uge før generalforsamlingen.

Evt. indkomne forslag offentliggøres på relevante medier.

Den ordinære generalforsamling er beslutningsdygtig uanset antal fremmødte medlemmer. Alle almindelige sager afgøres ved simpelt stemmeflertal.

Skriftlig afstemning foretages ved valg til bestyrelse, samt når generalforsamlingen måtte forlange det.

Stemmeberettiget ved foreningens generalforsamling og valgbar til foreningens bestyrelse er medlemmer med gyldigt medlemskab.

Bestyrelsen består af 7 medlemmer, der ved den årlige generalforsamling vælges for 2 år, således at 3 medlemmer vælges i ulige år og 4 vælges i lige år.

Bestyrelsen konstituerer sig på førstkommende bestyrelsesmøde efter generalforsamlingen. Bestyrelsesmedlemmer kan genvælges, men kan fordres fritaget.

Der vælges 2 revisorer, således at en revisor hvert år er på valg.

Ligeledes vælges der 2 bestyrelsessuppleanter og 1 revisorsuppleant.

**§5 Ekstraordinær generalforsamling**

Ekstraordinær generalforsamling afholdes når et flertal i bestyrelsen, eller når mindst 20 medlemmer måtte ønske det.

En ekstraordinær generalforsamling er beslutningsdygtig, når mindst 30 medlemmer er til stede. Skulle et sådant antal ikke være til stede, indkaldes til en ny generalforsamling, som er beslutningsdygtig uanset det mødte antal.

**§6 Bestyrelsen**

Den daglige ledelse af foreningen, herunder drift af forsamlingshuset, varetages af en bestyrelse bestående af formanden og 6 ordinære medlemmer.

Bestyrelsen kan ikke optage lån eller foretage væsentlige økonomiske transaktioner uden generalforsamlingens godkendelse.

Bestyrelsen udarbejder referat ved alle bestyrelsesmøder.

Kassereren fører det årlige regnskab, der løber fra 1. januar til 31. december.

Mindst 1 af bestyrelsens medlemmer skal, sammen med kassereren, kontrollere og attestere udgifter der overstiger 10.000 kr.

En bestyrelsesbeslutning er gyldig, når den vedtages med almindeligt stemmeflertal og mindst 4 medlemmer er mødt.

Står stemmerne lige, gør formandens stemme udslaget.

Bestyrelsen er bemyndiget til at fastsætte takster for udlejning mm.

**§7 Ophør**

Ophør af forening samt afhændelse af bygninger kan kun ske med ¾ majoritet på 2 af hinanden følgende generalforsamlinger.

Overskuddet efter et sådant salg bruges til alment velgørende formål efter generalforsamlingens beslutning.

Vedtægterne er ændret ved ordinær generalforsamling 2019.

Korrektion for trykfejl august 2021